Þrýstibylgja af völdum sprengigossins í neðansjávareldfjallinu Hunga Tonga-Hunga ha'apai, undan ströndum eyríkisins Tonga í Kyrrahafi í gær, mældist um allan heim. Sprengingar heyrðust vel alla leið norður til Alaska.
Eldgosið varð í um sextíu og fimm kílómetra fjarlægð frá höfuðstað Tonga og sást vel á gerfihnattamyndum. Gosmökkurinn nær tuttugu kílómetra til himins, hefur Jarðfræðistofnun Tonga gefið út. Víða á samfélagsmiðlum má sjá myndskeið sem sýna gríðarlegar sprengingar og eldglæringar, en hljóðið barst um mörg hundruð kílómetra leið. Þetta hljóðbrot náðist á upptöku öryggismyndavélar í Alaska.
Sprengingin heyrðist enn betur á eyríkinu Tonga.
Þrýstibylgja af völdum sprengigossins mældist um alla jörð og kom meðal annars fram á loftþrýstimælum hér á landi, klukkan hálf sex síðdegis, þrettán og hálfri klukkustund eftir að sprengingin varð. Önnur bylgja mældist í nótt.
Á bloggsíðu Trausta Jónsonar veðurfræðings segir að bylgjan hafi hrist veðrahvörfin og heiðhvolfið svo um munaði.
Í kjölfar neðansjávareldgossins skall flóðbylgja á Tonga í gærmorgun. Öldurnar sem gengu á land voru um eins metra háar og flæddu inn í hús og ruddu niður girðingum við ströndina. Ekki er vitað til þess að neinn hafi farist.
Þrýstibylgja af völdum sprengigoss í neðansjávareldfjalli undan ströndum eyríkisins Tonga í Kyrrahafi mældist um allan heim, meðal annars hér á landi. Drunur frá eldgosinu heyrðust alla leið til Alaska.